ธ.ก.ส. เตือน ระวังมิจฉาชีพแอบอ้างเรียกเก็บเงินลูกค้า แนะอย่าด่วนติดต่อกลับหรือให้ข้อมูลใดๆ ทั้งสิ้น
นายสมเกียรติ กิมาวหา รองผู้จัดการธนาคารเพื่อการเกษตรและสหกรณ์การเกษตร หรือ ธ.ก.ส. เปิดเผยว่า มีมิจฉาชีพที่แอบอ้างชื่อในนามบริษัท เอสพีแอล อัลฟ่า เทค จำกัด จัดส่งเอกสารมายังธนาคาร พร้อมข้อมูลสินเชื่อของลูกค้า โดยให้ธนาคารดำเนินการตัดเงินจากบัญชีของบริษัทดังกล่าว ซึ่งอ้างว่ามีเงินในบัญชีมากกว่า 97 ล้านยูโร เพื่อชำระหนี้ให้แก่บุคคลซึ่งเป็นลูกค้าของธนาคารนั้น พฤติกรรมดังกล่าว ดูผิดปกติน่าสงสัย ธนาคารจึงได้ประสานงานกับสำนักงานป้องกันและปราบปรามการฟอกเงิน (ปปง.) เพื่อช่วยตรวจสอบข้อมูล พบว่า ไม่สามารถทำการติดต่อบริษัทฯ หรือบุคคลดังกล่าวที่ระบุมาในเอกสารได้ จึงสันนิษฐานได้ว่า บริษัทฯ และบุคคลดังกล่าว เป็นอีกหนึ่งพฤติกรรมหลอกลวง แอบอ้าง ขอแจ้งเตือนลูกค้าให้ทราบก่อนการให้ข้อมูล หรือการทำธุรกรรมผ่านบริษัทฯ ในลักษณะดังกล่าว เพื่อป้องกันการเข้าใจผิดและการนำข้อมูลลูกค้าไปหาผลประโยชน์อื่นต่อไป อย่างไรก็ตาม หากพบเห็นการแอบอ้าง หรือต้องการสอบถามรายละเอียดเพิ่มเติม สามารถติดต่อได้ที่ ธ.ก.ส. สาขาใกล้บ้าน หรือ Call Center 02 555 0555 ได้ตลอด 24 ชั่วโมง โดยธนาคารจะรับฟังข้อสังเกตเพื่อนำไปตรวจสอบและดำเนินการทางกฎหมายต่อไป